On totta, että OSM:ssä on paljon tageja, joilla voi tarkentaa kaikenlaisten karttakohteiden tietoja, ja ne tekevätkin tästä erinomaisen kartan ja mahdollistavat erilaisten sovellusten olemassaolon (esimerkiksi mainio trailmap.fi polkujen talsijalle/pyöräilijälle, jonka karttanäkymään on leivottu sisään paljon informaatiota, joka saadaan polkujen/teiden tarkentavista tageista). Mutta on tärkeää huomata, että perustasoinen kartoitus on aivan riittävää. Esimerkiksi tieto metsäpolun olemassaolosta on oleellisin seikka kartan käytettävyyden kannalta, joten polun perusmerkintä on jo huomattavasti parempi, kuin ei polkumerkintää ollenkaan. Tarkoitan, että epätietoisuuden tageista ei kannata antaa estää alustavantyyppistä kartoittamista. Tarkenteet (tagit) tekevät kartasta sitten vieläkin paremman, mutta niitä ei lähtökohtaisesti _vaadita_. Niitä voi lisätä jälkikäteen, osaamisen karttuessa, ja muutkin voivat ottaa osaa tarkentamiseen. Kukaan ei voi vaatia varsinkaan uudelta kartoittajalta ymmärrystä ja osaamista käyttää kaikkia tageja. Karttailmoituksilla saa hyvin yhteyden muiden kartoittajien kollektiiviin kun herää kysymyksiä joistain spesifeistä paikoista niiden kartoitustavan osalta.